4.

Prepoznajući potrebu da države članice sudionice poboljšaju postizanje konkretnih rezultata i olakšaju provedbu u pogledu ispunjavanja snažnijih obveza što je prije moguće, odnosno do kraja 2025., Vijeće naglašava da su države članice sudionice u različitoj mjeri napredovale u provedbi 20 snažnijih obveza koje su međusobno preuzele, kao i u provedbi projekata. Međutim, trebale bi pojačati napore kako bi ispunile sve obveze najkasnije do 2025., kako je zatraženo u Preporuci Vijeća od 16. studenoga 2021. o redoslijedu ispunjavanja snažnijih obveza i ponovljeno u Strateškom kompasu. Nadalje, Vijeće u odnosu na države članice sudionice ističe sljedeće: (a) nastavile su povećavati svoje rashode za obranu i navele planove za daljnja povećanja u 2022. i u razdoblju 2023.-2025., među ostalim kao reakciju na agresivni rat Rusije protiv Ukrajine. Taj pozitivni trend u rashodima za obranu i ulaganjima u obranu trebalo bi dugoročno održati, a većina država članica sudionica također bi trebala znatno povećati rashode za istraživanje i tehnologiju u području obrane kako bi dosegle dogovorenih 2 % ukupnih rashoda namijenjenih za obranu (zajedničko referentno mjerilo). U tom pogledu trebalo bi u cijelosti razmotriti dostupne alate i strukture EU-a te iskoristiti njihov potencijal, uključujući novoosnovani inovacijski centar u području obrane u okviru Europske obrambene agencije (EDA) i Program EU-a za inovacije u području obrane u okviru Komisije; (b) pokazale su slab napredak u pogledu obveze povećanja broja suradničkih projekata u području obrambenih sposobnosti i povezanih ulaganja u nabavu obrambene opreme te istraživanja i tehnologije u području obrane. Kako bi se odgovorilo na prioritete razvoja sposobnosti EU-a i ostvarila dogovorena zajednička referentna mjerila (20 % ukupnih zajedničkih rashoda za istraživanja i tehnologiju u području obrane, 35 % ukupnih zajedničkih rashoda za nabavu obrambene opreme), države članice sudionice trebale bi na najbolji mogući način iskoristiti postojeće obrambene inicijative i alate EU-a te dodatno povećati i potaknuti zajednička ulaganja u obranu na razini EU-a (6). U tom pogledu potiče ih se da u cijelosti iskoriste zaključke koordiniranog godišnjeg preispitivanja u području obrane (CARD) i preporuke proizišle iz njega, a osobito prilike za suradnju i glavna područja. Uzimajući u obzir Strateški kompas, također se pozivaju da u okviru PESCO-a iskoriste nove mogućnosti, kao što je poticanje zajedničke nabave, među ostalim i u daljnjem postupanju nakon Zajedničke komunikacije o analizi nedostatnih ulaganja u obranu i o daljnjim koracima; (c) općenito su zadržale ili blago povećale svoj doprinos vojnim misijama i operacijama u okviru zajedničke sigurnosne i obrambene politike (ZSOP), no nedostaci i dalje postoje i trebalo bi ih hitno ukloniti. Države članice sudionice trebale bi znatno pojačati svoje napore za ispunjavanje operativnih obveza, uzimajući u obzir načelo jedinstva snaga, jer su doprinosi misijama i operacijama i dalje zabrinjavajući. Države članice sudionice trebale bi pojačati svoje doprinose rasporedu borbenih skupina EU-a i bazi podataka za brzi odgovor. Nadalje, trebale bi se konkretnije pozabaviti nedostacima u pogledu strateških sposobnosti, odnosno ciljevima sposobnosti sa snažnim učinkom. Osim toga, države članice sudionice trebale bi pružiti konkretne prijedloge za poboljšanje zajedničkog financiranja misija i operacija u okviru ZSOP-a, također u kontekstu kapaciteta EU-a za brzo raspoređivanje (RDC), među ostalim i ponovnom procjenom opsega i definicije zajedničkih troškova za jačanje solidarnosti i poticanje sudjelovanja u vojnim misijama i operacijama i u troškovima povezanima s vježbama. Trebalo bi što prije dovršiti rad na definiciji parametara pravednog udjela doprinosa vojnim misijama i operacijama, kako je zatraženo u Preporuci Vijeća od 16. studenoga 2021. o redoslijedu ispunjavanja snažnijih obveza. To je važno kako bi se države članice sudionice potaknulo i podržalo da povećaju svoje doprinose misijama i operacijama u okviru ZSOP-a, u granicama svojih sredstava i sposobnosti, osiguravajući transparentnost među njima u pogledu ispunjavanja njihovih obveza; (d) ostvarile su skroman napredak u primjeni alata i postupaka Unije za planiranje i razvoj sposobnosti kao smjernice za nacionalno planiranje i donošenje odluka. Države članice sudionice potiče se na jačanje napora usmjerenih na sustavniju i aktivniju upotrebu tih instrumenata, uključujući preporuke CARD-a, kako bi se iskoristio njihov puni potencijal i zajednički prevladali nedostaci u pogledu sposobnosti; (e) ne ispunjavaju u dovoljnoj mjeri obvezu suradnje kako bi se prevladali nedostaci u pogledu sposobnosti. Primjena europskog suradničkog pristupa i dalje je vrlo ograničena i trebalo bi je znatno povećati. U svojim nacionalnim provedbenim planovima države članice sudionice izražavaju interes za iskorištavanje preporuka CARD-a o suradnji u području obrane, osobito utvrđenih prilika za suradnju. U tu bi svrhu te mogućnosti trebale sustavno uključivati u svoje nacionalno planiranje i izvješćivati o njima u svojim nacionalnim provedbenim planovima. Države članice sudionice također bi trebale nastaviti surađivati kako bi se osigurale sposobnosti za jačanje zapovjednih i nadzornih struktura EU-a, posebno Službe za vojno planiranje i provođenje (MPCC) kao preferirane zapovjedne i nadzorne strukture, kao i radi operacionalizacije EU RDC-a, u skladu sa Strateškim kompasom. Vijeće je podsjetilo da se usklađenost rezultata između CDP-a i CARD-a, s jedne strane, te odgovarajućih procesa NATO-a, kao što je postupak obrambenog planiranja NATO-a, s druge strane, u slučaju preklapanja zahtjevâ osiguravala i nastavit će se osiguravati, uvažavajući pritom različitu prirodu tih dviju organizacija i njihovih odgovornosti i članstava; (f) pokazale su da se EDA u velikoj mjeri upotrebljava kao europski forum za razvoj sposobnosti. Međutim, razina ulaganja u projekte razvijene u okviru EDA-e i dalje je niska te bi je trebalo povećati, također s ciljem daljnjeg jačanja uloge EDA-e kao foruma za razvoj sposobnosti; (g) pružile su jasnije naznake da sudjeluju u suradničkim projektima, jačajući time europsku obrambenu tehnološku i industrijsku bazu (EDTIB) diljem Unije, među ostalim i iskorištavanjem inicijativa za zajedničku nabavu obrambenih sposobnosti. Međutim, države članice sudionice trebale bi ta načela dodatno uključiti u svoje industrijske politike i strategije nabave.